Tiina Tamm 2007. aastal
**Tiina Tamm** (sündinud 23. augustil 1963) on eesti alpinist ja esimene eestlanna, kes on tõusnud üle 7500 m kõrguse mäe tippu.

Ta töötab Telia Eesti klienditoe osakonna kõnegrupi juhina ja viib läbi eripaketialaseid koolitusi.

Haridus
-------

Ta lõpetas 1981. aastal Haapsalu I keskkooli. Hiljem on ta on õppinud eripedagoogikat Tallinna Ülikoolis eripedagoogi-nõustaja erialal, mille lõpetas 2014. aastal.

Mägironimine
------------

Ta harrastab mägironimist 1998. aastast. Alpinismi algteadmised omandas ta Jaan Künnapi alpinismiklubis. Tema alpinistikarjäär algas 1998. aastal tõusuga Kaukasuses Elbrus (5642 m) tippu. Järgmistel aastatel ronis ta Alpides ja Dolomiitides.

### Tõusud Pamiiris

2007. aastal võttis ta osa  J. K. Alpinismiklubi mägiekspeditsioonist Pamiiris asuva Lenini mäetipule (7134 m). Tippu jõudis viis eestlast, sealhulgas Tiina Tamm. Ta on pärast Helme Suuki (1979) teine eestlanna, kes on tõusnud üle 7000-meetrise mäe tippu.

4. augustil 2009 tõusis ta koos Üllar Põlluga esimeste eestlastena Xinjiangi territooriumile jääva Pamiiris asuva Muztagata (7509 m) tippu.

2011. aasta augustis osales ta Eesti alpinistide grupi koosseisus Pamiiri ekspeditsioonis (Hiina alal), mille käigus kuus eestlast, sealhulgas Tamm, tõusid 3. augustil Muztagata mäemassiivis asuva Koskulaki (7028 m) tippu.

2013. aastal oli ta uuesti Eesti mägironijatega Pamiiris, seekord Tadžikistani poolel. Augustis üritas kuueliikmeline grupp tõusta Ismoili Somoni (7495 m) tippu, kuid IV laagrist (6600 m) edasist tõusu takistas alanud tugev lumesadu ja halb nähtavus. Tõus tuli katkestada ja alustada laskumist.

2015. aastal sooritas ta eduka tipputõusu Pamiiris seitsmetuhandelisele. Seekord tõusis ta 18. augustil Korženevskaja (7105 m) tippu. 2016. aastal tõusis ta ka teist korda Korženevskaja tippu, olles teine eestlanna, kes on tõusnud viis korda seitsmetuhandeliste mägede tippu (esimene oli Helme Suuk).

### Edukad tipputõusud

* 1998 – Elbrus (5642 m)
* 2007 – Lenini mäetipp (7134 m)
* 2009 – Muztagata (7509 m)
* 2011 – Koskulak (7028 m)
* 2015 – Korženevskaja (7105 m)
* 2016 – Korženevskaja (7105 m)

Parima alpinisti rändauhind

Tunnustus
---------

* 2007 – J. K. alpinismiklubi rändauhind parimale alpinistile tõusu eest Lenini mäetippu (7134 m)
* 2012 – tema rakenduslik teadustöö "Viipekeel kui suhtlemisvõimalus mobiilsideoperaatori poolt loodud teenuspaketi abil" võitis rakenduslike teadus- ja arendustööde konkursi

Isiklikku
---------

Tema abikaasa on näitlejaharidusega ja alpinisti kogemustega Üllar Põld. Koos on nad mägedes käinud enam kui 10 hooajal. Ühel Alpide tõusul 1999. aastal oli neil kaasas toona 10-aastane tütar Ivonne, kes jaksas tõusta 4200 m kõrgusele.

Viited
------

1. 1 2 3 4 5 6  Ülevaade Eesti alpinismi ajaloost. jkalpiklubi.ee
2. 1 2  Muutused suhtlemises. ead.ee
3. 1 2 3 4  2009. aasta tipptõus: Tiina Tamm ja Üllar Põld. reisiajakiri.gomaailm.ee
4. ↑  Vilistlased Haapsalu Gümnaasium
5. 1 2  Tiina Tamm teise Eesti naisena üle 7000 m kõrguse mäe tipus. Lääne Elu, nr. 15, 5 veebruar 2008. dea.digar.ee
6. ↑  Tõus Ismoil Somonile. firn.ee
7. ↑  Teoksil. jkalpiklubi.ee
8. ↑  Rakenduslike uurimistööde konkurss Tallinna Ülikool
9. ↑  Tallinn tunnustas säravaimaid ettevõtjaid tallinn.ee, 4. oktoober 2012

Välislingid
-----------

|  |  |
| --- | --- |
|  | Pildid, videod ja helifailid Commonsis: **Tiina Tamm** |

* 2009. aasta tipptõus: Tiina Tamm ja Üllar Põld. reisiajakiri.gomaailm.ee
* Muztagh Ata 2009. Esitlus
* Tiina Tamm Muztagh Ata tipus 4. augustil 2009
* Koskulak 2011. matkamaailm.ee. 15.12.2011
* Tiina Tamm Koskaluk Taghi jalamil
* Tiina Tamm Koskaluk Taghi tõusul
* Tiina Tamm Koskaluk Taghi tõusul